कजाकिस्तान और थाइलैंड से पुरुष कम महिलाएं ज्यादा आती हैं भारत
Truth Behind India Tourism Statistics; How many NRI visit India every year? मगर इस आंकड़े के पीछे की सच्चाई ये है कि 2019 के मुकाबले 2020 में अंतरराष्ट्रीय पर्यटक करीब 65% घट गए थे। अब इस निगेटिव ग्रोथ से हम 10% उबरे हैं। 
भारत में टूरिज्म इंडस्ट्री दोबारा अपने पैरों पर खड़े होने की कोशिश कर रही है। मगर अभी इस बाजार को प्री-कोविड स्तर तक पहुंचने में काफी समय लगेगा।
केंद्रीय पर्यटन मंत्रालय की ताजा रिपोर्ट कहती है कि 2021 में भारत में आने वाले कुल अंतरराष्ट्रीय पर्यटकों की संख्या 2020 के मुकाबले 10% बढ़ गई।
मगर इस आंकड़े के पीछे की सच्चाई ये है कि 2019 के मुकाबले 2020 में अंतरराष्ट्रीय पर्यटक करीब 65% घट गए थे। अब इस निगेटिव ग्रोथ से हम 10% उबरे हैं। 
2019 में भारत में कुल 1.79 करोड़ अंतरराष्ट्रीय पर्यटक आए थे। जबकि 2021 में ये संख्या 70 लाख रही। 2020 में 63 लाख अंतरराष्ट्रीय पर्यटक भारत आए थे।
पर्यटन सेक्टर में रिकवरी की इस धीमी गति की एक बड़ी वजह ये है कि अभी तक इन अंतरराष्ट्रीय पर्यटकों में विदेशी नागरिकों की संख्या नहीं बढ़ रही है। 2021 में भारत आने वाले विदेशी नागरिकों की संख्या 2020 के मुकाबले भी घट गई।
इन आंकड़ों के मायाजाल में कई चौंकाने वाले खुलासे भी हैं।
जैसे चीन से भारत आने वाले लोगों की संख्या 2019 में 3 लाख से ज्यादा होती थी, लेकिन 2021 में ये सिर्फ 3,502 रह गई।
जब पूरी दुनिया से भारत आने वाले विदेशी नागरिकों की संख्या घट रही है, तब भी अमेरिका से आने वाले नागरिकों की संख्या 9% बढ़ गई है।
समझिए, क्या है टूरिज्म मिनिस्ट्री के आंकड़ों के पीछे की सच्चाई…
भारत आने वाले विदेशी नागरिक 2020 से भी कम हो गए
अंतरराष्ट्रीय पर्यटकों को दो हिस्सों में बांटकर देखा जाता है। एक हिस्सा विदेशी नागरिकों का और दूसरा NRI यानी प्रवासी भारतीयों का।
2019 के मुकाबले 2020 में भारत आने वाले विदेशी नागरिकों और प्रवासी भारतीयों दोनों की संख्या घट गई थी। 2021 में प्रवासी भारतीयों का आंकड़ा तो 2020 के मुकाबले बढ़ा है, मगर विदेशी नागरिकों की संख्या और भी कम हो गई है।
2019 में भारत आने वाले अंतरराष्ट्रीय पर्यटकों की संख्या पिछले 5 सालों की तुलना में सबसे ज्यादा थी। 2020 के लॉकडाउन्स की वजह से ये संख्या 64.7% घट गई।
कुल विदेशी टूरिस्ट्स में से 54% US, UK और बांग्लादेश से आए…मगर इनकी तादाद भी 2019 के मुकाबले बहुत कम 
2021 में भारत आने वाले विदेशी टूरिस्ट्स में सबसे ज्यादा संख्या अमेरिकी नागरिकों की थी। करीब 4.30 लाख अमेरिकी भारत आए जो कुल विदेशी पर्यटकों का 28% से ज्यादा है। मगर 2019 में 15 लाख से ज्यादा अमेरिकी भारत आए थे। 2021 का आंकड़ा अभी उसका आधा भी नहीं है।
इसी तरह UK से 2019 में 10 लाख से ज्यादा पर्यटक आए थे। 2021 में आए विदेशी टूरिस्ट्स में UK की हिस्सेदारी 10% से ज्यादा है, लेकिन 2019 के मुकाबले तादाद बहुत कम 1.64 लाख ही है।
2019 में 25 लाख से ज्यादा बांग्लादेशी टूरिस्ट भारत आए थे। 2021 में विदेशी टूरिस्ट्स में बांग्लादेश का शेयर अमेरिका के बाद सबसे बड़ा 15.75% है। लेकिन तादाद सिर्फ 2.40 लाख है जो 2019 में आए बांग्लादेशियों का 10% भी नहीं है।
म्यांमार से आने वाले टूरिस्ट्स में सबसे ज्यादा गिरावट
म्यांमार, चीन, थाइलैंड, मलेशिया और सऊदी अरब ऐसे देश हैं जहां से भारत आने वालों की संख्या में सबसे ज्यादा गिरावट हुई है।
2020 की तुलना में सबसे ज्यादा 91.5% की गिरावट म्यांमार से आने वाले टूरिस्ट्स में और 91.2% की गिरावट चीन से आने वाले टूरिस्ट्स में हुई है।
थाइलैंड से आने वाले टूरिस्ट्स 91.1% घट गए, जबकि मलेशिया से आने वाले टूरिस्ट्स 90.5% कम हो गए। सऊदी अरब से आने वाले टूरिस्ट्स की तादाद 89.6% घटी है।
2019 के मुकाबले चीन से आने वालों की संख्या में गिरावट सबसे तेज
2019 में 339442 चीनी नागरिक भारत आए थे, जबकि 2021 में ये संख्या घटकर सिर्फ 3,502 रह गई। 2020 में जब भारत में कोविड के सख्त लॉकडाउन चल रहे थे, उस साल भी इससे ज्यादा 39,586 चीनी नागरिक भारत आए थे।
इस तरह की दूसरी तेज गिरावट मलेशिया से आने वाले टूरिस्ट्स में है। 2019 में मलेशिया से 3,34,579 टूरिस्ट आए थे। 2020 में भी ये संख्या 69,897 थी। मगर 2021 में ये सिर्फ 6,628 रह गई।
सिर्फ 7 देश ऐसे जहां से टूरिस्ट्स की संख्या 2020 के मुकाबले बढ़ी
2021 में भारत आने वाले विदेशी टूरिस्ट्स की संख्या 2020 के मुकाबले घटी है। यानी हर देश से भारत आने वालों की संख्या में कमी हुई है।
लेकिन 7 देश ऐसे भी हैं जहां से आने वालों की संख्या 2020 के मुकाबले बढ़ गई है। खास बात ये है कि इसमें अमेरिका भी शामिल है।
2020 के मुकाबले 2021 में भारत आने वाले चीनी नागरिकों की संख्या 91.2% घटी है तो भारत आने वाले अमेरिकी नागरिकों की संख्या 9% बढ़ गई है।
दूसरा चौंकाने वाला पहलू ये है कि 2020 के मुकाबले जिन देशों से भारत आने वालों की संख्या बढ़ी है उनमें से दो अफ्रीकी देश केन्या और नाइजीरिया हैं।
सिर्फ 3 देश ऐसे जहां से पुरुषों के मुकाबले महिलाएं ज्यादा आती हैं भारत
भारत आने वाले विदेशी टूरिस्ट्स में पुरुषों और महिलाओं का रेश्यो अमूमन 60:40 का होता है। यानी विदेशी टूरिस्ट्स में 60% पुरुष और 40% महिलाएं होती हैं।
2021 में भी भारत आने वाले कुल विदेशी टूरिस्ट्स में से 59.7% पुरुष और 40.3% महिलाएं थीं। लगभग सभी देशों से आने वाले टूरिस्ट्स में महिला और पुरुष का यही अनुपात रहा।
लेकिन तीन देश ऐसे भी हैं जहां से पुरुषों के मुकाबले महिलाएं ज्यादा भारत आईं। ये तीन देश हैं कजाकिस्तान, थाइलैंड और UAE।
इन तीनों ही देशों से भारत आने वाले टूरिस्ट्स में महिलाओं की संख्या ज्यादा थी।
टूरिज्म से फॉरेक्स की कमाई 2020 के मुकाबले बढ़ी…मगर 2019 के मुकाबले अभी बहुत कम
विदेशी टूरिस्ट्स के आने का एक बहुत बड़ा फायदा फॉरेन एक्सचेंज यानी विदेशी मुद्रा का होता है। भारत आने वाले विदेशी टूरिस्ट्स यहां खर्च करने के लिए अपनी करंसी को रुपये में कन्वर्ट करते हैं और इससे भारत के विदेशी मुद्रा भंडार में इजाफा होता है।
2021 में विदेशी टूरिस्ट्स से हुई फॉरेन एक्सचेंज इनकम 2020 के मुकाबले तो 29% बढ़ी है, लेकिन 2019 के मुकाबले ये अभी करीब 70% कम है।
हालांकि 2020 में फॉरेन एक्सचेंज इनकम 2019 के मुकाबले 76% घट गई थी। अब रिकवरी शुरू हो गई है, लेकिन अभी तक स्थिति बहुत ज्यादा नहीं सुधरी है।
सबसे ज्यादा विदेशी पंजाब गए…भारतीय पर्यटक सबसे ज्यादा तमिलनाडु गए
2021 में भारत आने वाले कुल विदेशी पर्यटकों में से सबसे ज्यादा पंजाब गए। जबकि देसी पर्यटकों में से सबसे ज्यादा तमिलनाडु गए थे।
विदेशी पर्यटकों के लिए पंजाब के बाद दूसरा पसंदीदा राज्य महाराष्ट्र है, फिर दिल्ली और फिर कर्नाटक का नंबर है।
जबकि देसी पर्यटक तमिलनाडु के बाद सबसे ज्यादा उत्तर प्रदेश गए। इसके बाद आंध्र प्रदेश और फिर कर्नाटक का नंबर आता है।
विदेशी पर्यटकों को ताज से ज्यादा लुभा रहा है तमिलनाडु
आम तौर पर माना जाता है कि विदेश से आने वाले ज्यादातर टूरिस्ट्स आगरा का ताजमहल देखना चाहते हैं।
मगर 2021 के आंकड़े बताते हैं कि सबसे ज्यादा विदेशी टूरिस्ट्स तमिलनाडु के महाबलिपुरम में घूमने गए। ताज महल इसके बाद दूसरा पसंदीदा डेस्टिनेशन था।
देसी पर्यटकों के लिए अभी भी ताज महल ही नंबर-1 डेस्टिनेशन है। विदेशी पर्यटकों के टॉप-5 पसंदीदा डेस्टिनेशन्स में से 3 तमिलनाडु में हैं।
खास बात ये भी है कि भारत के सभी राज्यों में सबसे ज्यादा विदेशी पर्यटक पंजाब गए, लेकिन पंजाब का एक भी टूरिस्ट डेस्टिनेशन विदेशी पर्यटकों के सबसे पसंदीदा डेस्टिनेशन्स में नहीं है।